Mestská časť Bratislava-Nové Mesto

Materiál na rokovanie
Miestnej rady
dňa 24.11.2015

Návrh na zníženie nájomného 
za prenájom časti spoločenského domu „VERNOSŤ“ 
pre spoločnosť Vernosť, spol. s r.o. 

Predkladá:		Materiál obsahuje:	
Mgr. Ing. Ľubomír Baník	
prednosta	

	
Zodpovedný:	
Mgr. Marianna Moravcová Tomčíková	
vedúca  odd. právneho, podnikateľských  činností, evidencie súpisných čísiel a správy pozemkov	

	
Spracovateľ: 	
Mgr. Bronislava Petríková	
odborný referent oddelenia výstavby, 
investícii a správy majetku   	

	
Na rokovanie prizvať: 	

zodpovedného a spracovateľa	

1.	Návrh uznesenia	
2.	Dôvodová správa	
3. návrh dodatku č. 9 k nájomnej zmluve
4. Nájomná zmluva č. 128/02 vrátane jej dodatkov č. 1 až 8
5. žiadosť 
6. prepočet nákladov a výnosov	

november 2015	

 

Návrh uznesenia:

Miestna rada 

odporúča

Miestnemu zastupiteľstvu

schváliť zníženie mesačného nájomného za prenájom časti spoločenského domu „VERNOSŤ“ – súpisné číslo  1300, ktorý sa nachádza sa na ul. Nobelova č. 30 v Bratislave, v k. ú. Nové Mesto, na pozemku registra „C“ KN parc. č. 13528, zapísanom na LV č. 3749, ktorý je, na základe Zmluvy o nájme č. 128/02 zo dňa 29.07.2002 v znení jej dodatkov č. 1 až 8, prenajatý nájomcovi - spoločnosti Vernosť, spol. s r.o., so sídlom: Nobelova 30, 831 02 Bratislava, zapísanej v Obchodnom registri Okresného súdu Bratislava I, oddiel: Sro, vložka číslo: 16540/B

na sumu vo výške 2.000,- € mesačne

, ako prípad hodný osobitného zreteľa podľa ust. § 9a ods. 9 písm. c) zákona č. 138/1991 Zb. o majetku obcí v znení neskorších predpisov,

; z dôvodu, že nájomca užíva predmet nájmu dlhodobo od roku 2002, do predmetu nájmu investoval vlastné finančné prostriedky, sám na vlastné náklady predmet nájmu udržiava počas celej existencie nájomného vzťahu, predmet nájmu užíva aj za účelom prevádzkovania telovýchovného zariadenia, určeného pre širokú verejnosť a z predložených podkladov je zrejmé, že nie je schopný platiť plnú výšku dohodnutého nájomného 

; ako aj z dôvodu, že nájomcovi bol zúžený rozsah predmetu nájmu v súvislosti s využitím priestorov na prízemí spoločenského domu, na vybudovanie knižnice Mestskej časti Bratislava – Nové Mesto ako aj Denného centra seniorov

; a to od 01.01.2016 do 31.12.2016.                                                                                                                                                                                                                                                                                                                                                                                                                                                                                                                                                                                                                                                                                                                                         

s podmienkami:

-	dodatkom č. 9 k Nájomnej zmluve č. 128/02 sa nájomca zaviaže umožniť návštevníkom denného centra seniorov a knižnice bezplatné užívanie toaliet, ktoré sa nachádzajú v spoločných priestoroch budovy,
-	nájomca sa zaviaže zaplatiť zmluvnú pokutu za porušenie povinností vyplývajúcich zo zmluvy vo výške 500,- € za každé jednotlivé porušenie 
-	v prípade, že nájomca predmetný dodatok nepodpíše v lehote do 30 dní od schválenia uznesenia v miestnom zastupiteľstve, toto uznesenie stratí platnosť

a)  bez pripomienok
b)  s pripomienkami
Dôvodová správa:

Časť spoločenského domu „VERNOSŤ“ (ďalej v texte ako „Vernosť“), nachádzajúceho sa na ul. Nobelova č. 30 v Bratislave, v k. ú. Nové Mesto, na pozemku registra „C“ KN parc. č. 13528, s.č. 1300, zapísaného na LV č. 3749, je nájomcovi – Vernosť, spol. s r.o. prenechaná do nájmu na základe Zmluvy o nájme č. 128/02 zo dňa 29.07.2002 v znení jej dodatkov (ďalej v texte ako „NZ“). 

K nájomnej zmluve existuje k dnešnému dňu celkovo osem dodatkov, pričom dodatkom č. 6 bola NZ uzatvorená na dobu neurčitú a nájomcovi znížené nájomné na sumu vo výške 2.000,- € / mesačne do 30.06.2014, dodatkom č. 7 mu bolo opätovne znížené nájomné na 2.000,- € / mesačne do 31.12.2014 a dodatkom č. 8 bolo opätovne znížené nájomné na sumu vo výške 2.000,- € / mesačne do 31.12.2015. Predmetný nájom bol znižovaný na obdobie, kedy mala prebiehať verejná obchodná súťaž na prenájom Vernosti (ďalej v texte ako „súťaž“). Nakoľko sa do súťaže neprihlásil žiaden záujemca a nájomcovi sa nezmenila finančná situácia nájomca znovu požiadal o zníženie nájomného. 

Dovoľujeme si dať do pozornosti, že už dodatok č. 3 zo dňa 30.10.2010 znižoval dovtedy platné ročné nájomné vo výške 86.304,19 € (štvrťročné nájomné predstavovalo sumu 21.576,05 €); o 25%, t. j. na 64.728,- €, pričom nájomca bol aj naďalej oprávnený k použitiu 10 % z ročného nájomného ako vecné plnenie, t. j. konečná výška ročného nájomného predstavovala sumu 58.255,33 €. Taktiež aj dodatok č. 5 zo dňa 27.11.2012 znižoval ročné nájomné podľa Dodatku č. 3 na sumu 3.894,- € mesačne.

Dodatkom č. 6 zo dňa 19.12.2013 bolo znížené nájomné na 2 000,- € mesačne, t.j. 6000,- eur štvrťročne a to v období od 01.12.2013 do 30.06.2014. 

Dodatkom č. 7 zo dňa 5.6.2014 sa zmluvné strany dohodli, že v období od 01.07.2014 do 31.12.2014 bude nájomca uhrádzať znížené nájomné vo výške 2 000,- € mesačne a dodatkom č. 8 ostalo nájomné v tej istej výške ako bolo upravené dodatkom č. 7 teda vo výške 2 000,-€/mesačne.

V prípade, ak by nájomca ukončil NZ, pričom z NZ a jej dodatkov /čl. IV. bod 2. písm. c)/ vyplýva, že túto môže ukončiť so šesťmesačnou výpovednou lehotou, ktorá začne plynúť prvým dňom nasledujúceho kalendárneho polroka po doručení výpovede prenajímateľovi, z dôvodov uvedených v ust. § 9 ods. 3 zákona č. 116/1990 Zb., je pravdepodobné, vzhľadom na neúspešnosť súťaže, že prenajatá časť spoločenského domu Vernosť zostane prázdna, a MČ bude musieť vynaložiť náklady na jej údržbu, čo by počas platnosti NZ nemusela, nakoľko sa o uvedené stará v súčasnej dobe nájomca. Z uvedeného je zrejmé, že pre MČ je hospodárnejšie a účelnejšie, aby nájomcovi znížila nájomné, nakoľko o nájom prenajatej časti predmetnej budovy nie je záujem. 

Zároveň je potrebné uviesť, že vo Vernosti sa so súhlasom nájomcu, zriadila knižnica – na prízemí pri hlavnom vstupe. Na prízemí sa rovnako nachádza aj denné centrum seniorov so samostatným vchodom. Pôvodný nájom bol dojednaný za prenájom priestorov na troch podlažiach vo Vernosti o celkovej výmere 4138 m2 a aj napriek zníženiu rozsahu nájmu, nebolo nájomcovi nájomné celkovo znížené, čo však nájomca akceptoval.  

a)	V prípade schválenia zníženého nájomného bude ďalej dodatkom nájomcovi uložená povinnosť umožniť návštevníkom denného centra seniorov a knižnice bezplatné užívať toalety, ktoré sa nachádzajú v spoločných priestoroch budovy. 

b)	Ďalej dodatkom upravíme povinnosť nájomcu v prípade akéhokoľvek porušenia nájomnej zmluvy uhradiť prenajímateľovi zmluvnú pokutu vo výške 500,- € za každé jednotlivé porušenie povinností vyplývajúcich zo zmluvy. Týmto nie je dotknuté právo prenajímateľa na náhradu škody.

Záverom si dovoľujeme uviesť, že spoločnosť Istrochem reality, a.s. už v súčasnej dobe čiastočne užíva parkovisko pred budovou Vernosti, ako jediné parkovisko, na čo má, ako vlastník právo, a to formou vyhradeného parkovania a je predpoklad, že zaberie aj zvyšnú časť parkoviska. Za predpokladu, že parkovisko pred budovou nebude možné využívať vôbec, budova sa stane neprenajateľnou. 

Dodatok č. 9
k Zmluve č. 128/02 o nájme spoločenského domu VERNOSŤ zo dňa 29.07.2002 v znení jej dodatkov

Prenajímateľ: 	Mestská časť Bratislava–Nové Mesto
sídlo: 			Junácka 1, 832 91  Bratislava
IČO: 			00 603 317
zastúpený: 		Mgr. Rudolf Kusý, starosta

(ďalej v texte ako „prenajímateľ“)	

Nájomca: 		Vernosť, spol. s r.o.
sídlo: 			Nobelova 30, 831 02  Bratislava
IČO: 			35 738 545
zastúpený:		Dušan Kolárik, konateľ

(ďalej v texte ako „nájomca“)

(ďalej spolu v texte spoločne aj ako „zmluvné strany“)

Preambula

V súlade s ust. § čl. VII. Zmluvy č. 128/02 o nájme spoločenského domu VERNOSŤ zo dňa 29.07.2002 v znení jej dodatkov č. 1 až 8 (ďalej v texte ako „zmluva“), ako aj v súlade s uznesením Miestneho zastupiteľstva prenajímateľa č. ..............., ktoré bolo prijaté na jeho ...... zasadnutí dňa .............2015 (Príloha č. 1), sa zmluvné strany vzájomne dohodli na uzatvorení tohto dodatku č.9.

I. Predmet dodatku 

1.	Článok V. bod 2 zmluvy sa mení a jeho znenie je nasledovné: 

„Zmluvné strany sa dohodli, že v období od 01.01.2016 do 31.12.2016 bude nájomca uhrádzať znížené nájomné vo výške 2.000,- € (slovom dvetisíc eur) mesačne, t.j. 6.000,- € (slovom šesťtisíc eur) štvrťročne.“

2.	V článku VI. bod 13 sa na konci bodu dopĺňa časť vety:

„; na nasledujúce služby: teplej úžitkovej vody a pitnej vody (len pre Denné centrum seniorov), dodávka tepla, elektriny, odvoz a likvidácia domového odpadu.“

3.	Článok VI. zmluvy sa dopĺňa o body 20 a 21 a ich znenie je nasledovné:

20. Nájomca je povinný umožniť návštevníkom denného centra seniorov a knižnice bezplatné užívanie toaliet, ktoré sa nachádzajú v spoločných priestoroch budovy.

21. V prípade akéhokoľvek porušenia nájomnej zmluvy je nájomca povinný uhradiť prenajímateľovi zmluvnú pokutu vo výške 500,- € za každé jednotlivé porušenie povinností vyplývajúcich zo zmluvy. Týmto nie je dotknuté právo prenajímateľa na náhradu škody.

II. Záverečné ustanovenia

1.	V ostatných ustanoveniach zostáva zmluva nezmenená.

2.	Tento dodatok je vyhotovený v piatich rovnopisoch, pričom prenajímateľ si ponechá 3  rovnopisy a nájomca obdrží 2 rovnopisy. 

3.	Zmluvné strany na znak súhlasu s obsahom tohto dodatku tento vlastnoručne podpisujú. 

4.	Tento dodatok je platný dňom jeho podpisu oboma štatutárnymi orgánmi zmluvných strán. Zmluvné strany sa dohodli, že dodatok nadobúda účinnosť dňa 1. januára 2016, avšak nie skôr ako dňom nasledujúcim po dni jeho zverejnenia v súlade s ust. § 5a zákona č. 211/2000 Z.z. o slobodnom prístupe k informáciám a v súlade s ust. §47a  zákona číslo 40/1964 Zb.

V Bratislave dňa ...................2015			V Bratislave dňa ..................2015

____________________________			_____________________________
za prenajímateľa: 					za nájomcu: 
Mgr. Rudolf Kusý, starosta				Dušan Kolárik, konateľ